b'\n_START_ARTICLE_\nKamer\xc5\xabno socialdemokratinis frontas\n_START_PARAGRAPH_\nKamer\xc5\xabno socialdemokratinis frontas (SDF, Social Democratic Front) \xe2\x80\x93 Kamer\xc5\xabno kairiojo centro politin\xc4\x97 partija.\n_START_SECTION_\nIstorija\n_START_PARAGRAPH_\n\xc4\xaekurtas 1990 m. gegu\xc5\xbe\xc4\x97s 26 d. po teorini\xc5\xb3 Studij\xc5\xb3 grup\xc4\x97s \xe2\x80\x93 89 parengiam\xc5\xb3j\xc5\xb3 darb\xc5\xb3, kaip atsvaras vienpartinei ultrakonservatyvaus Kamer\xc5\xabno Liaudies demokratinio jud\xc4\x97jimo diktat\xc5\xabrai, siekiant ginti socialin\xc4\xaf teisingum\xc4\x85 \xc5\xa1alyje. \xc4\xae steigiam\xc4\x85j\xc4\xaf susirinkim\xc4\x85 Ntarikono parke atvyko apie 80 000 kamer\xc5\xabnie\xc4\x8di\xc5\xb3, nors Bamendoje buvo sustiprinti kariniai patruliai. Kariuomenei prad\xc4\x97jus \xc5\xa1audyti \xc5\xa1ioje prekybin\xc4\x97je gatv\xc4\x97je, 5 neginkluoti studentai ir mal\xc5\xabno darbininkas buvo u\xc5\xbemu\xc5\xa1ti._NEWLINE_1991 m. vasario 3 d. SDF organizavo Steigiam\xc4\x85j\xc4\x85 asambl\xc4\x97j\xc4\x85, \xc4\xaf kuri\xc4\x85 savo delegatus atsiunt\xc4\x97 visi regionai. Joje buvo i\xc5\xa1rinktas Vykdomasis komitetas. Iki 2004 m. \xc4\xafvyko 6 partijos suva\xc5\xbeiavimai. Partijos iniciatorius Ni D\xc5\xbeonas Fru Ndi 1992 m. spalio m\xc4\x97n. laim\xc4\x97jo prezidento rinkimus, bet prezidentas Paulis Bija, suklastoj\xc4\x99s rinkim\xc5\xb3 rezultatus ir remiamas kari\xc5\xa1ki\xc5\xb3, jam neu\xc5\xbeleido \xc5\xa1io posto._NEWLINE_1995 m. SDF paskelb\xc4\x97 Konstitucijos projekt\xc4\x85, privert\xc4\x97 valdan\xc4\x8di\xc4\x85j\xc4\x85 klik\xc4\x85 prad\xc4\x97ti demokratizavimo proces\xc4\x85 ir 1996\xe2\x80\x932002 SDF jau tur\xc4\x97jo merus 62 savivaldyb\xc4\x97se, 1997 m. \xe2\x80\x93 43 parlamento narius. 1999\xe2\x80\x932002 m. \xc4\x8ca\xc4\x8duangas Paulis buvo Nacionalin\xc4\x97s Asambl\xc4\x97jos pirmininko pavaduotojas. 2003 m. SDF i\xc5\xa1kovojo 22 vietas 180 viet\xc5\xb3 parlamente.\n_START_SECTION_\nIdeologija\n_START_PARAGRAPH_\n1990 m. priimtas Manifestas, kuriuo partija siekia tautos vienyb\xc4\x97s, teisin\xc4\x97s, laisvos ir demokratin\xc4\x97s visuomen\xc4\x97s, dvikalb\xc4\x97s ir daugiakult\xc5\xabrin\xc4\x97s politikos, socialini\xc5\xb3 ir ekonomini\xc5\xb3 teisi\xc5\xb3 bei laisvi\xc5\xb3, saugoti tradicijas ir gamt\xc4\x85, politik\xc4\x85 \xc4\xafgyvendinti tik per rinkimus. 1999 m. priimta nauja politin\xc4\x97 programa._NEWLINE_Socialist\xc5\xb3 Internacionalo konsultacinis narys nuo 1996 m. rugs\xc4\x97jo 9 d., tikrasis narys nuo 1999 m. lapkri\xc4\x8dio 8 d.'